**ידיד לחינוך ע"ר - גמלאים מתנדבים במערכת החינוך**

ידיד לחינוך היא עמותה הפועלת בשלושה עולמות: עולם החינוך, עולם הגמלאות והזקנה ועולם ההתנדבות. התמחותה היא גיוס והפעלת גמלאים מתנדבים במערכת החינוך כתומכים חינוכיים במטרה: 1. לסייע למורים ולתלמידים במערכת החינוך 2. לתרום לאיכות חייו ולרווחתו של הגמלאי. מדובר בסיוע למורים במלאכתם החינוכית ובסיוע לתלמידים שמתבטא בטיפוח דימוי עצמי חיובי ושיפור תחושת המסוגלות שיובילו לחוויות של הצלחה ושיפור משמעותי בהישגים הלימודיים. התרומה לאיכות חייהם של הגמלאים מתבטאת במתן חוויות התנדבות משמעותיות, פעילות העשרה ופנאי, ושיפור איכות חיים בגיל הפרישה.בכך מושגות שתי מטרות חשובות נוספות: עידוד ערך ההתנדבות והטמעת עמדות חיוביות ויחס של כבוד למבוגר בחברה.

**נתונים: בידיד לחינוך פעילים היום מעל 2,750 מתנדבים במעל - 500 בתי ספר (יסודיים לרוב). הפעילות מתבצעת ב - 40 רשויות מקומיות ברחבי הארץ, מבאר שבע בדרום ועד עכו, נצרת עלית וקריית שמונה בצפון. פעילות ידיד לחינוך מייצרת היום מעל 12,000 שעות חונכות, ליווי וסיוע לימודי לתלמידים בשבוע, בהיקף תרומה שנתי של מעל ל - 400,000 שעות. לאור ביקושים גדולים משני הצדדים (מערכת החינוך ואוכלוסיית הגמלאים) הפעילות צפויה להתרחב בעתיד.**

**הרקע:** אחד האתגרים הגדולים העומדים בפני מערכת החינוך הואחוסר משמעותי בכוח אדם. הכיתות עמוסות ואוכלוסיית התלמידים מגוונת מאד ובעלת צרכים משתנים – מתלמידים מצטיינים ועד לתלמידים מתקשים ובעלי צרכים מיוחדים. מול כל המגוון הזה עומדת פעמים רבות, מורה יחידה, הנאלצת לעבוד עם מרכז הכיתה, כאשר כל המעגל החיצוני נשאר, פעמים רבות, ללא התייחסות ומענים מתאימים. סוגיה משמעותית אחרת בחברה הישראלית הנה מצבה של אוכלוסיית הגמלאים.מספר האזרחים הוותיקים בישראל גדל בשיעור חסר תקדים בשנים האחרונות. על פי נתוני הלשכה המרכזית לסטטיסטיקה, נכון לתחילת 2017, אוכלוסיית האזרחים הוותיקים בישראל מונה כ-980 אלף איש המהווים כ-11% מאוכלוסיית המדינה. עד שנת 2035, יעלה חלקם באוכלוסייה ל-14.6% שיהוו כ-1.66 מיליון איש. מחצית מאנשים אלה הם בשנות השישים והשבעים לחייהם, בעלי השכלה, מיומנויות וניסיון חיים עשיר. אנשים אלה שפרשו לגמלאות בעודם חיוניים וצעירים ברוחם הם "המבוגרים החדשים" של העת הזו. שני צרכים אלו הובילו להקמת ידיד לחינוך.

**המיזם החדשני שהוקם**: עמותת ידיד לחינוך הוקמה בסוף 2007 ביוזמת "יד הנדיב", אליה הצטרפה קרן גוטסמן ומובלת מיום היווסדה ועד היום, על ידי השגריר בדימוס, מר משה רביב (בהתנדבות). כן גויס לאתגר מר נמרוד אקרמן, מ"פ במילואים ובעל שני תארי MA, כמנכ"ל שכיר מיום ההקמה ולצידו - צוות מקצועי ומצומצם. המיזם, בפשטותו ויעילותו, מכוון לבניית מערך ארצי מיטבי להפניית המשאב האנושי של גמלאי המדינה למערכת החינוך כגורם מסייע. **"שניים במוצר אחד": במקום להקים שני מיזמים נפרדים, נוצר מצב של WIN – WIN ובו שני השותפים יוצאים נשכרים – התלמידים, המורים ובתי הספר מחד והגמלאים מאידך.**

**מודל הפעילות:** בידיד לחינוך פותח מודל פעילות ייחודי. בכל יישוב בו מתקיימת פעילות של ידיד לחינוך, מרכז את הפעילות גמלאי, מתנדב מהמקום, לרוב בעל ניסיון משמעותי במערכת החינוך. המתנדבים בבית הספר, שאינם באים בהכרח מעולם ההוראה, לוקחים על עצמם לתרום מזמנם לתלמידים בבתי הספר, **לפחות יום לימודים בשבוע**. המתנדבים משולבים בבתי הספר בהתאם לתחום התעניינותם וכישוריהם ובתאום עם הנהלת בית הספר והרכז היישובי ופועלים לצד המורים, אך לא במקומם. הם פועלים בתחום הלימודי, בתחום ההעשרה ובתחום התמיכה האישית, והפעילות מתבצעת במסגרת פרטנית וקבוצתית, בתוך הכיתה ומחוצה לה, בזמנים ובמקומות, שסוכמו עם הנהלת בית הספר. הגמלאים עוברים תהליכי קליטה מסודרים, מקבלים הדרכה והפעילות מלווה בהערכה מקצועית שוטפת. הניסיון מלמד שעצם נוכחותם של מבוגרים מנוסים בכיתה מסייעת בשיפור האווירה ותורמת לכל המעורבים במעשה החינוכי בתוך בית הספר. התכנית מאושרת לפעילות במאגר התוכניות הרשמי של משרד החינוך ומבוצעת בשיתוף פעולה מלא עם מנהל החינוך ברשויות מקומיות בכל רחבי הארץ. המתנדבים, המשויכים לקבוצה לפי הרשות המקומית שבה הם מתנדבים, זוכים למענה לצורך של השתייכות קבוצתית חברתית ואזורית, והם לוקחים חלק בתכנית שנתית של העשרה ופיתוח מקצועי מעבר לשעות ההתנדבות שלהם בבתי הספר (במסגרת המפגשים ברמת היישוב ניתנות הרצאות מעולמות תוכן מגוונים: כלים ומיומנויות לטיפוח הילד, התמודדות עם קונפליקטים ואלימות, תפקיד הקב"ס, "נורות אדומות" בעבודה עם תלמידים ועוד). במסגרת קבוצת ידיד לחינוך היישובית הם גם זוכים ליהנות מפעילויות פנאי וגיבוש, טיול וכדומה.

**בנוסף:** ידיד לחינוך זוכה להערכה: ב-2011 - **"אות הנשיא למתנדב"**; ב-2012 זכתה דינה בנקלר, ב**"פרס יו"ר הכנסת"** על מפעלה החינוכי ובפרס גמלאית מתנדבת מצטיינת וקיבלה את **מגן סגנית השר לאזרחים ותיקים**. ב-2015 – הוענק לידיד לחינוך **פרס גליקמן למצוינות מטעם ג'וינט אשל** וקבוצת הרכזים של ידיד לחינוך זכתה ב**מגן הוקרה לגמלאים מתנדבים מצטיינים מטעם ג'וינט אשל** וב-2016 – **פרס זוסמן-ג'וינט למצוינות בתחום השירותים החברתיים** בקטגוריית קירוב לבבות בין מגזרים. בידי ידיד לחינוך מצויים אישור ניהול תקין ואישור למתן תרומות - סעיף 46 לפק' מס הכנסה.

**הרכזת המקומית-**גברת יונית פוגל טלפון0507344001 ניתן לפנות אליה ישירות לפגישה. כן ניתן לפנות למשרד העמותה 036727595

**תוכלו לקרוא על פעילותינו גם באתר האינטרנט "ידיד לחינוך" ובדף הפייסבוק – "ידיד לחינוך Yadid Lachinuch"**